Pancier vytvorený pomocou nanotechnológií je lahší a pevnejší ako kevlar a oceľ
Nedávny objav vedcov financovaných armádou môže viesť k novému materiálu, ktorý by budúcim vojakom mohol poskytnúť ľahké nepriestrelné vesty a ochranné štíty. Testy na Inštitúte pre vojenské nanotechnológie (Institute for Soldier Nanotechnologies – ISN) patriacom Massachsettskej technickej univerzite ukázali, že polymér s "mriežkovou" štruktúrou, využívajúci nanotechnológie, vydrží pôsobenie väčšej sily ako kevlar alebo oceľ.
Dokument nedávno publikovaný vo vedeckom časopise Nature Materials tvrdí, že materiál so zabudovanými nanotechnológiami zabránil vzniku trhlín a bol "účinnejší" pri zastavení penetrácie ako tradičné materiály. Web Army Times hovoril s programovým manažérom ISN Dr. Jamesom Burgessom, ktorý vysvetlil, že ľahký materiál, ktorý bol laboratórne testovaný na odolnosť proti nárazom, môže fungovať lepšie ako bežne používané pancierové alebo ochranné materiály, pretože v menšom priestore je viac vrstiev materiálu.
Ozrejmil to na príklade motocyklistickej prilby. Tá je síce zvonku tvrdá, ale pri náraze môže dôjsť k prasknutiu. Keby však obsahovala mnoho tenkých vrstiev, každá vrstva a priestor medzi nimi by poskytli väčší odpor. S materiálmi ako oceľ alebo kevlar sa to nedá ľahko dosiahnuť, ale mikroskopické nanotechnologické postupy umožňujú nové spôsoby budovania týchto štruktúr.
V tejto práci sa využíval materiál citlivý na svetlo, ktorý prispôsobuje svoj tvar po vystavení svetlu, napr. laserom. V podstate ide o 3D tlač v nanorozmeroch, kde sa presne zaostrený laser vedie v kvapkách lokálne tuhnúceho fotorezistu v troch dimenziách, kým sa nevytlačí celá štruktúra. Nový proces umožňuje dizajnérom "vyrobiť prakticky akýkoľvek predstaviteľný 3D tvar" na úrovniach, ktoré predtým neboli dosiahnuteľné.
Takto vytvorený materiál môže byť tuhší a pevnejší než pri používaní tradičných výrobných metód. Mohol by tak poskytnúť väčšiu ochranu v ľahšom vyhotovení. Nová technológia môže priniesť ultraľahké materiály odolné proti nárazom na použitie v efektívnych pancieroch, ochranných povlakoch a štítoch odolných proti výbuchu, ktoré sú žiaduce nielen vo vojenských, ale aj vo vesmírnych aplikáciách.
Zdroj: armytimes.com.Zobrazit Galériu